P6_TA(2006)0349

Skovbrande og oversvømmelser

Europa-Parlamentets beslutning om skovbrande og oversvømmelser i Europa i 2006

Europa-Parlamentet,

- der henviser til EF-traktatens artikel 2, 6 og 174,

- der henviser til sin beslutning af 18. januar 2006 om udfaldet af Montreal-konferencen om klimaændringer [1], af 5. september 2002 om oversvømmelserne i Europa [2], af 14. april 2005 om tørke i Portugal [3], af 12. maj 2005 om tørke i Spanien [4], af 8. september 2005 om naturkatastrofer (brande og oversvømmelser) i Europa [5] og til sin beslutning af 18. maj 2006 om naturkatastrofer (brande, tørke og oversvømmelser) — landbrugsmæssige aspekter [6], aspekter af regional udvikling [7] og miljømæssige aspekter [8];

- der henviser til Kyoto-protokollen til FN's rammekonvention om klimaændringer (UNFCCC) af 11. december 1997 og Fællesskabets ratifikation af Kyoto-protokollen den 31. maj 2002,

- der henviser til Forest Focus-forordningen, Europa-Parlamentets og Rådets forordning (EF) nr. 2152/2003 af 17. november 2003 [9],

- der henviser til Kommissionens meddelelse af 18. november 1998 om en skovbrugsstrategi for Den Europæiske Union (KOM(1998)0649) og til sin beslutning af 16. februar 2006 om gennemførelsen af EU's skovbrugsstrategi [10],

- der henviser til Kommissionens forslag om LIFE+-programmet af 29. september 2004 til Europa-Parlamentets og Rådets forordning om det finansielle instrument for miljøet (Life+) (KOM(2004)0621) og sin holdning af 7. juli 2005 [11],

- der henviser til Rådets forordning (EF) nr. 1698/2005 om Den Europæiske Landbrugsfond for Udvikling af Landdistrikterne (ELFUL) og Rådets afgørelse 2006/144/EF om Fællesskabets strategiske retningslinjer for udvikling af landdistrikterne,

- der henviser til Kommissionens forslag til Rådets forordning om oprettelse af et instrument for beredskab og hurtig indsats i katastrofesituationer (KOM(2005)0113),

- der henviser til Kommissionens meddelelse om forbedring af Fællesskabets civilbeskyttelsesordning (KOM(2005)0137) og til Michel Barniers opfordring til at oprette en europæisk civilbeskyttelsesstyrke "Europe Aid",

- der henviser til Kommissionens forslag om oprettelse af Den Europæiske Unions Solidaritetsfond (KOM(2005)0108) og til sin beslutning af 18. maj 2006 om dette forslag [12],

- der henviser til Kommissionens meddelelse om handlingsplanen for biomasse (KOM(2005)0628) og til EU's strategi for biobrændstoffer (KOM(2006)0034),

- der henviser til sin beslutning af 15. juni 2006 om den reviderede strategi for bæredygtig udvikling [13],

- der henviser til punkt 12 i formandskabets konklusioner fra Det Europæiske Råds møde i Bruxelles den 15.- 16. juni 2006 om EU's evne til at reagere på nødsituationer, kriser og katastrofer,

- der henviser til forretningsordenens artikel 103, stk. 4,

A. der henviser til, at EU i 2006 har været hærget af ødelæggende skovbrande, navnlig i dets sydlige medlemsstater, som har forårsaget dødsfald og betydelig materiel skade,

B. der henviser til, at det samlede areal med vegetation og skov, der har været berørt af brande i EU, er på over 200000 hektar, heraf halvdelen i Spanien; der henviser til, at de andre berørte medlemsstater omfatter ikke blot Portugal, Grækenland, Frankrig, Italien og Cypern, men også andre, der traditionelt betragtes som mindre udsat for risiko, såsom Nederlandene, Irland, Litauen, Det Forenede Kongerige, Østrig, Sverige, Den Tjekkiske Republik og Polen,

C. der henviser til, at skovbrandene var særligt alvorlige i regioner som Galicien, hvor de indtil den 14. august 2006 havde raseret 88473 hektar, og hvor 4 personer var døde og 514 såret, dyr var blevet slået ihjel, og der var sket betydelig materiel og økologisk skade, bl.a. på 17 lokaliteter af fællesskabsbetydning (LAF), som indgår i Natura 2000-nettet, og andre områder af økologisk betydning, hvoraf nogle udgør korridorer for arter mellem beskyttede områder,

D. der henviser til, at vedvarende tørke og høje temperaturer i de senere år har ført til udbredte skovbrande i Europa, hvilket har forværret ørkendannelsen i mange regioner og har påvirket landbruget, husdyravlen og skovbestanden,

E. der henviser til, at Det Europæiske Miljøagentur (EEA) har forudsagt, at det sydlige Europa vil opleve øget tørke, hyppigere skovbrande og højere temperaturer, mens det nordlige Europa vil opleve øget nedbør, og de fleste områder i Europa vil stå over for oversvømmelser af større omfang og hyppighed som følge af klimaændringerne,

F. der henviser til, at Europas sårbarhed over for tørke i stigende grad skyldes såvel ubæredygtig anvendelse af vand, jord og biologiske ressourcer som klimaændringerne, hvilket også bringer Europas fødevareforsyning i fare,

G. der henviser til, at disse brande delvis har været forårsaget af sommerens tørke og høje temperaturer i 2006 og dels af de socioøkonomiske og kulturelle ændringer, der er sket i landdistrikterne i løbet af de seneste årtier, herunder afvandring fra landdistrikterne, utilstrækkelig vedligeholdelse af skovene, utilstrækkelig variation i træbeplantningen og en betydelig kriminel aktivitet,

H. der henviser til, at såvel afvandringen fra landdistrikterne som en nedgang i skovenes rentabilitet og de høje omkostninger ved at vedligeholde dem har påvirket ejernes forvaltning af skovene negativt, hvilket har ført til, at biomassen i underskoven er blevet forøget, og at der er opstået store arealer med meget brandfarligt krat, mens der er væsentligt færre brande på de steder, hvor skovdriften er samfundsøkonomisk relevant,

I. der henviser til naturkatastrofernes skadelige økonomiske og sociale konsekvenser for den regionale økonomi, erhvervslivet og turismen,

J. der henviser til de alvorlige skader på boliger, infrastruktur og landbrug forårsaget af oversvømmelser, navnlig i Østrig, Ungarn, Polen og andre dele af Europa,

K. der henviser til, at brande og oversvømmelser ofte er af tværnational karakter, og at det derfor er nødvendigt at styrke de fælles foranstaltninger til bekæmpelse af naturkatastrofer og EU's civilbeskyttelsesmekanismer,

L. der henviser til, at det ikke er nok med en politik for udvikling af landdistrikterne til at afhjælpe dette problem, og at budgetposten for støtte til landmænd til etablering og vedligeholdelse af brandbælter er forsvundet fra rammeforordningen for den nye europæiske landbrugsfond for udvikling af landdistrikterne (ELFUL),

M. der henviser til, at Det Europæiske Råd i Bruxelles den 15.- 16. juni 2006 vedtog formandskabets rapport om styrkelse af EU's katastrofe- og kriseberedskabskapacitet og glædede sig over Michel Barniers rapport fra maj 2006,

N. der henviser til, at ad hoc-krisestyringsgruppen i Bruxelles i henhold til formandskabets konklusioner fra dette Europæiske Råd skulle være funktionsdygtig fra den 1. juli 2006,

O. der henviser til, at Parlamentet agter at følge sit arbejde om naturkatastrofer, som navnlig er blevet udført siden august 2005, op med en offentlig høring om brande og oversvømmelser, der skal afholdes i oktober 2006,

P. der henviser til, at der ikke findes nogen specifik EU-lovgivning, der kan anvendes på tørke og brande, selv om et direktiv om forebyggelse af oversvømmelser er under udarbejdelse,

1. udtrykker solidaritet med de pårørende til dem, der mistede livet, såvel som med beboerne i de hærgede områder, navnlig i Galicien, og takker alle dem — redningsfolk og frivillige — der deltog i brandslukningsarbejdet og var med til at redde oversvømmelsesofre;

2. anerkender den solidaritet, som EU, dets medlemsstater og andre lande har udvist over for de berørte områder i både medlemsstater og ansøgerlande, og den prisværdige hjælp, der blev ydet til deres myndigheder og redningstjenester, mener, at omfanget af disse fænomener og konsekvenserne deraf går langt ud over regionale og nationale grænser og kræver en effektiv og omgående indsats på EU-plan;

3. er bekymret over det stigende antal katastrofer, der ifølge eksperter hovedsageligt kan tilskrives klimaændringer; opfordrer som følge heraf medlemsstaterne til at gøre, hvad der er nødvendigt for at nå Kyoto-målene, og anmoder Kommissionen om at tage initiativer til at sikre opfyldelse af Kyoto-forpligtelserne og opfølgningen af dem; mener, at de skader, der er forvoldt som følge af de seneste begivenheder, yderligere understreger, at en reduktionsindsats vil være langt mindre bekostelig end konsekvenserne af global opvarmning;

4. mener, at dets ovennævnte beslutning af 15. juni 2006 indeholder afgørende elementer og principper, der bør tages hensyn til, og opfordrer til, at denne strategi gennemføres i tide;

5. mener, at global og regional forebyggelse skal spille den vigtigste rolle og ikke genoprettelse af skader, bemærker desuden, at den skade, som naturkatastroferne har forvoldt delvis kunne have været undgået, og at det bør være et incitament til at udvikle og gennemføre forebyggelsespolitikker og dækkende lovgivning for bevarelse og hensigtsmæssig anvendelse af jordarealer, herunder bæredygtigt land- og skovbrug og effektiv risikostyring;

6. mener, at sådanne katastrofer kan håndteres effektivt på fællesskabsplan, men i overensstemmelse med subsidiaritetsprincippet: de kræver en effektiv reaktion på et udvidet europæisk niveau med om nødvendigt nye fællesskabsinstrumenter til forebyggelse og håndtering af dette problem;

7. opfordrer Kommissionen til at anvende Den Europæiske Solidaritetsfond fleksibelt og fremme gennemførelsen af den med henblik på at rette op på de alvorlige skader, som brandene har forårsaget, eftersom skaderne påvirker befolkningens levevis, navnlig i mindre gunstigt stillede regioner, der skal kunne klare den negative indvirkning på infrastruktur, økonomiske potentiale, beskæftigelse, natur- og kulturarv, miljø og turisme, hvilket alt sammen har en negativ indvirkning på den økonomiske og sociale samhørighed;

8. anmoder om, at der bevilges tilstrækkelige ressourcer til civilbeskyttelse i større katastrofetilfælde, og beklager Rådets lunkne modtagelse af forslaget om at oprette et europæisk civilbeskyttelsesorgan (Barniers rapport);

9. glæder sig over Kommissionens forslag til at forbedre EU's kapacitet for hurtig indsats i katastrofesituationer;

10. anmoder om bedre anvendelse af de eksisterende finansielle og tekniske ressourcer og videnskabelige forbedringer i forebyggelsen af katastrofer og afhjælpning af deres konsekvenser;

11. opfordrer medlemsstaterne til hurtigst muligt at gennemføre de retsakter, der bør vedtages, vedrørende oprettelse af Fællesskabets civilbeskyttelsesordning og vurdering og styring af oversvømmelser (sidstnævnte efter den fælles beslutningsprocedure);

12. opfordrer det finske formandskab til at være særlig opmærksom på udviklingen af EU's hurtige reaktionskapacitet i forbindelse med sådanne katastrofer og på Kommissionens og Parlamentets forslag om at styrke EU's civilbeskyttelseskapacitet og foreslå vedtagelse af retsakterne inden udgangen af 2006 i overensstemmelse med det mandat, der blev givet af Det Europæiske Råd den 15.- 16. juni 2006;

13. opfordrer indtrængende Kommissionen til at oprette et program for udveksling af erfaringer om gennemførelse af ny teknologi til kontrol og opfølgning af risiko for og virkninger af skovbrande samt udarbejdelse af en europæisk godkendelsesprocedure for det tekniske personales kvalifikationer med henblik på at forbedre deres uddannelse;

14. giver udtryk for bekymring over, at målene for Forest Focus-forordningen på området forebyggelse ikke er blevet nået; bemærker, at antallet af brande og omfanget af brændte arealer snarere er øget end faldet, siden den trådte i kraft; opfordrer Kommissionen til at medtage specifikke forslag til løsning af disse problemer i den rapport, den skal forelægge inden udgangen af 2006;

15. bemærker trods den kendsgerning, at EFFIS-systemet har været i stand til at harmonisere oplysninger om brande i medlemsstaterne og tilvejebringe ajourført information om de naturlige risikofaktorer, at det ikke giver mulighed for undersøgelse af de menneskeskabte årsager, ikke klarlægger de socioøkonomiske risikofaktorer og ikke evaluerer brandenes virkninger; opfordrer Kommissionen til at fremsætte et forslag om at supplere dette system med andre data, der gør det muligt at afhjælpe disse mangler;

16. opfordrer indtrængende Kommissionen til som led i handlingsplanen for biomasse at fremsætte konkrete forslag i forbindelse med skovene i det sydlige Europa om at anvende skovbiomasse til energiformål, hvilket ville give skovejerne en ny indtægtskilde og samtidig bidrage til bedre forvaltning af skovene;

17. opfordrer Kommissionen til at sætte skub i den europæiske skovbrugspolitik i den nye handlingsplan for bæredygtig skovforvaltning ved at give større prioritet til europæisk landbrugs multifunktionelle rolle med et dobbelt sigte, nemlig at opretholde og skabe beskæftigelse for landbobefolkningen og øge skovmassen i væsentlig grad; anmoder ligeledes om støtteforanstaltninger til forebyggelse af brande i skovbruget med henblik på at hjælpe skovejerne og deres organisationer med at gennemføre aktiviteter såsom topkapning, ikke-kommerciel beskæring, skovning, fjernelse af skovbiomasse, oprettelse af brandbekæmpelseslinjer og brandbælter, anlæg af skovveje og deponering af vand;

18. opfordrer Kommissionen til at forelægge en meddelelse med henblik på at gøre samfundet opmærksom på værdien af vore skove og deres ressourcer og fordelene ved at bevare dem, idet den fremmer inddragelse af civilsamfundet via organiseret frivilligt arbejde eller med andre metoder, f.eks. ved at involvere foreninger til beskyttelse af skove og naturområder;

19. opfordrer medlemsstaterne til at skærpe straffene for kriminelle handlinger, der skader miljøet, og navnlig for handlinger, der forårsager skovebrande, og mener, at hurtig og effektiv efterforskning, der klarlægger ansvaret, efterfulgt af passende straffe, ville virke afskrækkende på uagtsom og forsætlig kriminel adfærd;

20. gentager sin opfordring til Kommissionen om at fremsætte specifikke forslag om et direktiv om bekæmpelse af skovbrande og tørke i EU med henblik på at forbedre koordinationen af medlemsstaternes politikker og optimere de eksisterende fællesskabsinstrumenter;

21. opfordrer Kommissionen til at gennemføre en tilbundsgående analyse af konsekvenserne og følgerne af naturkatastrofer, navnlig i den europæiske skovbrugssektor, herunder indvirkningen på Natura 2000-nettet, og til at fremsætte forslag om at udvikle en fællesskabspolitik for bekæmpelse af skovbrande og en fælles protokol for brandbekæmpelse;

22. går ind for en fællesskabsstrategi for samordning af foranstaltninger til forebyggelse af brande som led i forordningen om udvikling af landdistrikter; efterlyser en genbeplantningspolitik baseret på respekt for bioklimatiske og miljømæssige forhold, med anvendelse af arter, der bedre kan modstå ild og tørke, og som er bedre tilpasset klimaet;

23. opfordrer Kommissionen til at genindføre støtte til landmænd til etablering og vedligeholdelse af brandbælter som en del af gennemførelsesbestemmelserne for Den Europæiske Landbrugsfond for Udvikling af Landdistrikterne (ELFUL);

24. finder det nødvendigt snarest at fremme og støtte det frivillige civilbeskyttelsesarbejde med grundlæggende uddannelsesaktiviteter og udstyr, der også omfatter avanceret teknologi, da dette udgør en af de væsentligste ressourcer, medlemsstaterne råder over til imødegåelse af nødsituationer, som skyldes naturkatastrofer;

25. beklager, at Rusland har forsømt samarbejdet med sine nabolande under de skovbrande, der for nylig har været i landet; opfordrer Kommissionen til at rejse dette spørgsmål inden for rammerne af partnerskabsog samarbejdsaftalen mellem EU og Rusland;

26. opfordrer Parlamentets Præsidium til at godkende, at der sendes en delegation til de vigtigste ramte områder forud for den offentlige høring i oktober 2006, hvor Barniers rapport vil blive behandlet;

27. pålægger sin formand at sende denne beslutning til Rådet, Kommissionen, medlemsstaternes regeringer, og de regionale myndigheder, der er berørt af brande og oversvømmelser.

[1] "Vedtagne tekster", P6_TA(2006)0019.

[2] EUT C 272 E af 13.11.2003, s. 471.

[3] EUT C 33 E af 9.2.2006, s. 599.

[4] EUT C 92 E af 20.4.2006, s. 414.

[5] EUT C 193 af af 17.8.2006, s. 322.

[6] "Vedtagne tekster", P6_TA(2006)0222.

[7] "Vedtagne tekster", P6_TA(2006)0223.

[8] "Vedtagne tekster", P6_TA(2006)0224.

[9] EUT L 324 af 11.12.2003, s. 1.

[10] "Vedtagne tekster", P6_TA(2006)0068.

[11] EUT C 157 E af 6.7.2006, s. 451.

[12] "Vedtagne tekster", P6_TA(2006)0218.

[13] "Vedtagne tekster", P6_TA(2006)0272.

--------------------------------------------------